b'\n_START_ARTICLE_\nBlanka Vla\xc5\xa1i\xc4\x87\n_START_SECTION_\n\xc5\xbdivljenje\n_START_PARAGRAPH_\nBlanka je dobila ime po Casablanci, mestu, v katerem je njen o\xc4\x8de kon\xc4\x8dal Mediteranske igre leta 1983 v \xc4\x8dasu njenega rojstva._NEWLINE_Prej je osvojila bronasto medaljo na svetovnem dvoranskem prvenstvu leta 2004, \xc5\xa1e prej pa je postala dvakratna svetovna mladinska prvakinja. Po uspe\xc5\xa1nih mladinskih letih se je veliko od nje pri\xc4\x8dakovalo na poletnih olimpijskih igrah leta 2004 v Atenah. Vendar se je njen niz uspe\xc5\xa1nih rezultatov prekinil. Zaradi stresa se je pojavilo nepravilno delovanje \xc5\xa1\xc4\x8ditnice, ki je bila leta 2005 tudi uspe\xc5\xa1no operirana (podobna stvar se je zgodila tudi alpski smu\xc4\x8darki Janici Kosteli\xc4\x87). Blanka se je uspe\xc5\xa1no vrnila na atletske steze v za\xc4\x8detku leta 2006, ko je dosegla svoje najbolj\xc5\xa1e rezultate v karieri (\xc5\xbee prej je presko\xc4\x8dila 203\xc2\xa0cm na prostem). To leto je bila \xc4\x8detrta na evropskem prvenstvu v G\xc3\xb6teborgu, ko je bila prva atletinja v zgodovini, ki je presko\xc4\x8dila ve\xc4\x8d kot 200\xc2\xa0cm (presko\xc4\x8dila je 201\xc2\xa0cm) in ostala brez medalje, ker je za skok prek 200\xc2\xa0cm porabila ve\xc4\x8d poskusov kot njena sotekmovalka Kajsa Bergquist. 30. julija 2007 je presko\xc4\x8dila 206\xc2\xa0cm na atletskem mitingu v Solunu in s tem postavila svoj osebni in dr\xc5\xbeavni rekord, ki ga je le teden zatem izbolj\xc5\xa1ala na 207\xc2\xa0cm na mitingu v Stockholmu. Na svetovnem prvenstvu leta 2007 v Osaki na Japonskem je 2. septembra s skokom 205\xc2\xa0cm (v tretjem poizkusu) postala svetovna prvakinja._NEWLINE_Blankin trener je njen o\xc4\x8de Jo\xc5\xa1ko, biv\xc5\xa1i deseterobojec, katerega najbolj\xc5\xa1i rezultat iz leta 1984 je \xc5\xa1e vedno hrva\xc5\xa1ki dr\xc5\xbeavni rekord. Tako sta oba dr\xc5\xbeavna prvaka. Je dobitnica dr\xc5\xbeavne nagrade za \xc5\xa1port\xc2\xa0\xc2\xbbFranjo Bu\xc4\x8dar\xc2\xab\xc2\xa0leta 2006._NEWLINE_Blanka Vla\xc5\xa1i\xc4\x8d je ena izmed najbolj\xc5\xa1ih atletinj na svetu, v svoji disciplini pa je zagotovo najbolj\xc5\xa1a._NEWLINE_Leto 2007 je bilo njeno najuspe\xc5\xa1nej\xc5\xa1e. Tega leta je zmagala na osemnajstih od 19 tekem. Izgubila je le na prvi tekmi Zlate lige. Ker je bil skok v vi\xc5\xa1ino v igri za glavno nagrado Zlate lige, Blanka zaradi tega poraza ni dobila nagrade. Zmagali sta Ruska skakalka s palico Yelena Isinbayeva ter ameri\xc5\xa1ka \xc5\xa1printerka Sanya Richards. Poskusila je sko\xc4\x8diti tudi preko 210\xc2\xa0cm, kar bi bil svetovni rekord, vendar ji ni uspelo._NEWLINE_Leta 2010 so jo razglasili za najbolj\xc5\xa1o atletinjo sveta. S tem je postala prva hrva\xc5\xa1ka atletinja in prva skakalka v vi\xc5\xa1ino na svetu, ki je osvojila to nagrado. Leta 2007 in 2010 je bila razgla\xc5\xa1ena za najbolj\xc5\xa1o atletinjo v Evropi.'